ชื่นชมนักกีฬาคนพิการ มานะอุตสาหะพัฒนาด้านกีฬา สร้างชื่อเสียงให้กับประเทศมาต่อเนื่อง
พลเอก คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า พลเอก ประวิตร  วงษ์สุวรรณ รองนายกรัฐมนตรี และคณะ ตรวจเยี่ยมพื้นที่ก่อสร้างเขื่อนป้องกันตลิ่งริมแม่น้ำมูล เพื่อป้องกันน้ำท่วมเขตเศรษฐกิจเมืองพิมายและโบราณสถาน จากนั้น เปิด “ศูนย์ออกกำลังกายนักกีฬาคนพิการ” ที่รัฐบาลจัดทำขึ้นใหม่ พร้อมเยี่ยมชมการสาธิตวิธีการใช้เครื่องมือและอุปกรณ์ออกกำลังกายสำหรับนักกีฬาพิการ โดยกล่าวขอบคุณนักกีฬาพิการและผู้ฝึกซ้อม ที่มีมานะอุตสาหะพัฒนาด้านกีฬาอย่างมากและสามารถสร้างชื่อเสียงให้กับประเทศมาต่อเนื่อง จากผลงานการแข่งขันระดับโลกที่สามารถคว้าเหรียญมาได้ในหลายรายการ  รองนายกรัฐมนตรี ชื่นชมนักกีฬาคนพิการ ถือเป็นต้นแบบของบุคลากร ที่มีความมุ่งมั่น อดทน ไม่ยอมแพ้กับปัญหา สามารถพัฒนาตนเองเป็นต้นแบบของสังคมและหวังว่า นักกีฬาพิการ จะได้ใช้ประโยชน์จากเครื่องมือและอุปการณ์การกีฬาที่ทันสมัยนี้ พัฒนาทักษะด้านกีฬาให้มีความเป็นเลิศมากขึ้น พร้อมยืนยันว่ารัฐบาล จะส่งเสริมพัฒนากีฬาและพัฒนาคน ควบคู่กับการพัฒนาประเทศอย่างต่อเนื่องกันไป เพื่อความเข้มแข็งของประเทศที่ยั่งยืนในภาพรวม